ROTBERTUS* GRATIA DEI BURGUNDIONUM DUX. NOTUM ESSE VOLO OMNIBUS presentibus ac futuris quia adierunt presentiam meam HALINARDUS, abbas coenobii Divionensis, cum quibusdam ejusdem loci fratribus, humiliter postulantes quatinus cessare facerem homines nostros a quibusdam torturis quibus eos familiamque suam gravabant, quę ante nos ab illo sancto loco exactę non erant. Quorum petitionibus, quia justę visę sunt, libenter favens, hoc scriptum ad posterorum memoriam eis fieri jussi, per quod Deo sanctoque martyri ejus BENIGNO promitto deinceps intra ambitum fossati qui Burgus, vulgo Claustrum, vocatur, neque me infracturam aut rapinam facturum neque meis hominibus aut alii cuiquam hoc consensurum. Quod ut firmius habeatur, manu propria firmavi conjugique meę et filiis, fidelibus quoque nostris roborandum tradidi.